Gabriel Capilla Vidal és el director del Centre d'Estudis Jurídics i Formació Especialitzada des de maig de 2016.
Tal com ens explica en aquesta entrevista, té una trajectòria molt extensa en diferents departaments i serveis jurídics de la Generalitat.
Ens podries fer cinc cèntims de la teva trajectòria professional en l'Administració pública?
Amb els triennis que acumulo, no sé si seré capaç de fer-ho breument...
Tot s'inicia el mes d'abril de 1988, quan començo amb un contracte laboral com a auxiliar administratiu a l' INCASÒL.
Vaig anar compaginant els estudis de dret i de postgrau amb la feina.
Un cop acabada la llicenciatura, em vaig incorporar com a lletrat interí a l'Assessoria Jurídica del Departament de Medi Ambient el 1994.
El 1999 vaig aprovar les oposicions al cos superior, amb destinació a una plaça de jurista al Departament de Política Territorial i Obra Pública.
Començat el nou segle, el 2002, mitjançant una comissió de serveis, em vaig incorporar com a lletrat a la Comissió Jurídica Assessora (alt òrgan consultiu del Govern i de les administracions públiques catalanes).
Des de juny de 2006 fins a maig de 2016 he estat secretari general de la Comissió Jurídica Assessora.
Fins a aquest moment vaig compaginar la feina amb la condició de formador intern de l' Escola d'Administració Pública de Catalunya (EAPC) en l'àmbit jurídic, i també vaig fer col·laboracions amb universitats com la Pompeu Fabra i l' Abat Oliba CEU, en l'àmbit del dret administratiu i el dret urbanístic.
Finalment, el 3 de maig de 2016 vaig ser nomenat pel Govern director del Centre d'Estudis Jurídics i Formació Especialitzada (CEJFE) del Departament de Justícia.
En aquests mesos de director del CEJFE, quina valoració fas de la formació, la recerca i els serveis del Centre?
El CEJFE, d'ençà que es va crear, ha anat configurant i consolidant un reconeixement i un prestigi sobre la base del treball, la implicació, la professionalitat i el talent de les persones que hi presten, o hi han prestat, els seus serveis.
Em considero molt afortunat d'haver-me trobat amb un equip de professionals i persones excepcional.
El resultat són uns programes formatius molt complets i potents per als professionals que despleguen les seves funcions en els àmbits d'actuació del Departament (la justícia, l'execució penal i el dret) i unes recerques que, en la mesura dels mitjans de què disposem, són instruments necessaris per a la definició de les polítiques públiques del Departament, en especial en matèria d'execució penal.
Així mateix, la Biblioteca del CEJFE és un espai del qual estem especialment orgullosos, no tan sols per l'especialització dels continguts i per l'ampli horari d'obertura al públic, sinó també per la capacitat de dinamització dels serveis presencials i virtuals (blog, xarxes socials, presentacions de llibres, actes per Sant Jordi, butlletí quinzenal, etc.).
Convido els lectors d'aquesta entrevista a visitar i aprofitar aquest servei.
Vull posar en relleu, també, els programes de preparació per a l'accés a les carreres judicial, fiscal i lletrats de l'Administració de justícia; en aquest punt destacaria que aquest any hem iniciat un programa de preparació d'oposicions per a l'accés al cos d'advocacia de la Generalitat de Catalunya.
Cal despertar en els graduats en dret la vocació pel servei públic en general, i pels alts cossos jurídics com els que acabem d'esmentar, en particular.
Ja per acabar, també vull destacar el programa de pràctiques universitàries que es fa des del CEJFE en jutjats i tribunals i en centres d'execució penal i de justícia juvenil, així com els programes d'ajuts a la recerca i de col·laboració amb el CEJFE.
Tenim cura dels joves, que són els professionals del futur, i ells aporten molta energia i frescor a l'organització.
Recentment heu posat en marxa un projecte d'actualització d'alguns dels programes i continguts i de l'organització del Centre, amb el nom de «CEJFE 2022».
Podries explicar-nos en què consisteix i quins són els seus objectius?
Totes les organitzacions necessiten trobar uns espais per repensar-se i mirar cap a un futur a mitjà termini.
El projecte «CEJFE 2022» té aquesta intenció, obrir un espai de reflexió de i per a els propis treballadors del Centre.
Va ser el secretari general del Departament qui ens va donar la pista de tenir una jornada de treball amb els caps d'àrea i els caps d'unitat del Centre per tal de començar a dibuixar les primeres línies del que ha de ser el CEJFE del futur.
Aquesta jornada de treball, la vam fer a Caldetes el passat mes de gener i posteriorment els comandaments han pogut compartir amb la resta de treballadors els resultats d'aquella sessió.
Un dels fruits de Caldetes és que actualment tenim tres grups de treball transversals en marxa formats per treballadors i comandaments.
Els grups són Repensem i reinventem els models d'aprenentatge i la recerca, Transformem les estructures i els procediments per ser més eficients i Elaborem un pla de comunicació que respongui a l'evolució del Centre.
D'aquests grups en sortiran idees, crítiques, objectius i fites que s'han de convertir en propostes de millora.
Tot plegat ens permetrà fer el dibuix complet del CEJFE de l'any 2022.
Paral·lelament, s'està treballant en un Pla director TIC del CEJFE.
Què es pretén amb aquest últim?
Sí, i tant, molt relacionats; de fet, els dos projectes són interdependents.
Al «CEJFE 2022» posem el talent dels treballadors del Centre en la recerca de la innovació organitzativa per fer millor i més eficient la mateixa organització tot propiciant els canvis necessaris en el «negoci».
El Pla director ens ha d'ajudar a dotar-nos de les eines TIC que avui ens ofereix el mercat per fer possible el canvi: una organització millor i més eficient per esdevenir el millor proveïdor de serveis de l'aprenentatge, la formació i la recerca en el Departament de Justícia.
L'element TIC és consubstancial a tota activitat personal i professional; aprenentatge i recerca no els podem entendre sense les eines TIC, perquè aquestes eines són imprescindibles per a la innovació i la transformació des de la formació fins a l'aprenentatge.
El Pla director ens permetrà veure el mapa de les eines que necessitem per assolir els objectius del «CEJFE 2022».
Vist el mapa, caldrà fer un exercici de priorització d'eines i de planificació d'acord amb diverses variables, entre les quals hi ha la inversió econòmica.
Així mateix, s'haurà de treballar conjuntament amb el Departament per fixar les prioritats de les diferents línies d'actuació que resultin de la fusió entre el «CEJFE 2022» i el Pla director TIC.
Segons la teva opinió, quins són els reptes més importants als quals s'enfronta el Centre en els propers anys?
El CEJFE té com a missió principal ser el proveïdor dels serveis d'aprenentatge, formació i recerca dels 14.000 treballadors del Departament, i també d'altres col·lectius, com ara els jutges i magistrats que realitzen la funció jurisdiccional a Catalunya, els lletrats de l'Administració de justícia i altres professionals del dret.
Per donar ple compliment a la missió, en el marc del Pla d'acció departamental, el CEJFE té una llista d'objectius molt ambiciosa, i alhora il·lusionant i motivadora, per a tots els que en formem part: contribuir en la transformació de models de formació a models d'aprenentatge, ser un prestador de serveis de transferència del coneixement i d'acompanyament per als professionals del Departament, contribuir en la imbricació de la formació (aprenentatge) en les polítiques de recursos humans que estableixi el Departament, aconseguir més presència de l'aprenentatge en les trajectòries professionals dels treballadors del Departament, arribar de manera més directa i senzilla a tots els racons de Catalunya on el Departament té centres de treball (jutjats, equipaments d'execució penal, de justícia juvenil, delegacions territorials) i, en general, potenciar la recerca en tots els àmbits d'actuació del Departament.
Com pot el CEJFE ser rellevant i aportar valor a l'organització, als professionals que la conformen i a la societat en general?
Una organització que té cura de la formació del seu personal i que inverteix en recerca, al marge que serà una organització intel·ligent, està garantint l'èxit del seu negoci.
Aquesta premissa, traslladada a l'Administració, voldria dir que tots els esforços que els governs facin en la formació dels seus professionals i en la recerca garantiran uns serveis públics millors i uns ciutadans més satisfets, és a dir, una societat millor i amb un grau més alt de reconeixement i de sentit de pertinença.
Tot això, traslladat al Departament de Justícia, voldria dir que el CEJFE ha de tenir un rol estratègic en la millora dels serveis i de les polítiques del Departament en l'àmbit de la justícia, l'execució penal i el dret, de tal manera que esdevingui una eina efectiva d'acompanyament i d'orientació que contribueixi al canvi.
En aquest punt el CEJFE compta amb l'impuls i l'acompanyament del conseller, el secretari general i el Consell de Direcció del Departament de Justícia.
Considero que tenim molt de camí per recórrer, però l'important és començar a fer camí i tenir clar cap a on anem.
Dissortadament, des del meu punt de vista, tenim un important dèficit de la cultura de la formació del servidor públic.
Sembla que, en general, la formació només és un instrument per afegir mèrits al currículum o bé per preparar algun tipus de procés de selecció per via d'oposicions.
Cal treballar per tal d'aconseguir que l'aprenentatge sigui una peça clau en el creixement professional i personal del professional públic, i d'aquesta manera la societat percebrà el valor afegit que tot servei públic ha d'aportar a la societat.
Estem de celebració, el butlletí Compartim arriba al seu número 50 i estem molt contents de poder compartir-ho amb vosaltres.
Com ja sabeu, aquesta eina té com a objectiu fonamental difondre les activitats del programa Compartim, impulsat pel Departament de Justícia.
Aquest número 50, que s'ha fet esperar per l'aparició del nou web del Centre d'Estudis Jurídics i Formació Especialitzada (que us convidem a visitar), és una edició que ens fa especial il·lusió perquè arribar a aquesta xifra, amb 50 entrevistes i 50 articles sobre el món de la gestió del coneixement i el treball col·laboratiu ha estat tot un repte i no podem estar-ne més orgullosos!
Amb aquesta eina comunicativa mensual, el butlletí, hem volgut donar forma a aquest programa i consolidar-lo per tal que pugueu participar-hi i anar seguint tot el que s'hi fa.
En cada número heu trobat una entrevista a alguna persona que creiem que podia aportar valor dins d'aquest món de la gestió del coneixement i, alhora, hem aprofitat per difondre les principals activitats relacionades amb el programa.
D'altra banda, en cada edició us hem ofert una recomanació bibliogràfica de la Biblioteca del CEJFE, una eina digital i, finalment, un article especialitzat.
En aquests articles hem pogut veure una gran diversitat de perspectives, que han aportat una visió més teòrica, però també pràctica, de la gestió del coneixement en l'Administració pública i, especialment, en les comunitats de pràctica.
A través dels articles hem tractat àmbits molt diversos entorn de l'aprenentatge.
Hem pogut reflexionar, per exemple, sobre les organitzacions duals i la necessitat d'un nou equilibri en les organitzacions, o sobre la intel·ligència artificial; sobre quina és la clau de l'èxit d'una comunitat de pràctica, o com ajudar a repensar la formació inicial en l'Administració i, alhora, fer més atractiva la formació contínua; també hem valorat el nostre propi programa Compartim i, especialment, les comunitats de pràctica, així com altres formes d'aprenentatge informal, com ara, a Brians 1, el projecte incipient Crear i compartir coneixement a Brians 1 (CCCB1); hem reflexionat sobre l'aprenentatge mimètic i el treball en xarxa, i sobre com reinventar les organitzacions.
Tot plegat per caminar cap a la construcció d'una societat de l'aprenentatge en l'era de la postformació.
Gràcies per la vostra fidelitat.
Exposició de Sant Jordi Lectura i presó.
Obres seleccionades del V concurs de fotografia a centres penitenciaris
Del 21 d'abril fins al 24 de juny de 2017
Inauguració el 20 d'abril de 2017.
Antecedents de la Justícia Juvenil a Catalunya
30è Espai de Gestió del Coneixement.
Organitzacions públiques que aprenen, amb Klaus North
En col·laboració amb el Col·legi d'Advocats Penal Internacional i la Universitat Oberta de Catalunya
Experiències d'aprenentatge en acció
En col·laboració amb la Universitat Autònoma de Barcelona, Equip de Desenvolupament Organitzacional
Jornada de Prevenció i Mediació Comunitària.
Convivència i interculturalitat
En col·laboració amb l'Ajuntament de Cunit
Durant les últimes dècades viure a internet ha esdevingut una mena de necessitat.
En l'àmbit educatiu, la utilització d'internet ha comportat èxits, però també dificultats.
Qüestions com la dependència d'internet, la protecció de la intimitat, la relació d'internet amb l'avenç acadèmic, la relació educativa a la xarxa, la veracitat de la informació i el ciberassetjament s'analitzen amb detall en aquest llibre.
Aquest llibre, a més de retre homenatge a empreses pioneres espanyoles, servirà els responsables de les organitzacions per conèixer diferents casos d'èxit.
Des d'un punt de vista totalment pràctic, se seleccionen les principals universitats corporatives consolidades d'Espanya, representant diferents sectors i abastant propostes contrastades que reflecteixen diferents etapes de desenvolupament.
Servei web gratuït que permet comprovar si les nostres dades personals han estat exposades com a conseqüència d'un ciberatac de violació de dades: està considerat una font d'informació molt valuosa per a la protecció de la seguretat i la privacitat en línia.
Va ser creat el desembre de 2013 per l'expert en seguretat Troy Hunt.
El febrer de 2017 tenia més d'un milió de subscriptors actius per correu electrònic –per rebre avisos automàtics en cas que l'usuari aparegui a la llista d'un atac futur– i disposava d'informació sobre 2.100 milions de comptes afectats en més de 190 atacs de violacions de dades.
Per saber si estem afectats, només hem d'introduir la nostra adreça de correu electrònic o el nostre nom d'usuari.
Si som en una de les llistes d'afectats, la pantalla es posarà vermella i ens indicarà en quins serveis web relacionats hem patit la violació de dades.